text: [{"text_idx": "#000004", "text": "Madrame a Butangi bwa Bible"}, {"text_idx": "#000008", "text": "BUVULE bwa bantu byobwa\u0304di bwenda bwilundila\u2019ko pano pa ntanda, bavule ba\u0304di balonga bintu bibi pamo\u2019nka bwa Kena. Ino kwa\u0304di muntu umo wa\u0304di mwishile na bakwabo. Uno muntu wa\u0304di utelwa bu Enoke. Enoke wa\u0304di muntu mukankamane. Bantu bonso ba\u0304di balonga bintu bibi, ino Enoke wa\u0304endelele na kwingidila Leza."}, {"text_idx": "#000009", "text": "Lelo uyukile mwanda waka bano bantu ba\u0304longele bintu bibi? Vuluka, i ani wa\u0304tonwene ba Adama ne Eva baleke kuko\u0304kela Leza ne badye ku kipa kye\u0304bapeleje Leza kudya\u2019ko? Eyo, wa\u0304di mwikeulu umbi. Bible umutelanga bu Satana. Satana ulon\u0303anga bukomo bwa kusaka bantu bonso bekale babi."}, {"text_idx": "#000010", "text": "Difuku dimo Yehova Leza wa\u0304nene Enoke asapwile bantu mwanda oba\u0304di bapela kwivwana. Mwanda mwine i uno amba: \u2018Difuku dimo Leza ukepayanga bantu bonso babi.\u2019 Kimweka bu bantu ba\u0304kalabele pa kwivwana uno mwanda. Padi ba\u0304tompele ne kwipaya Enoke. Nanshi Enoke wa\u0304di ufwaninwe kwikala mukankamane pa kusapwila bantu kya\u0304di kisaka kulonga Leza."}, {"text_idx": "#000011", "text": "Leza ka\u0304lekelepo Enoke kwikala na bu\u0304mi mu bula bwa myaka mivule. Enoke wa\u0304lele enka myaka 365 kete. Mwanda waka tunena\u2019mba \u201cenka myaka 365\u201d? Mwanda mu kine kitatyi\u2019kya bantu ba\u0304di na bukomo mpata kupita ba dyalelo, kadi ba\u0304di bala\u0304la myaka mivule. O mwanda mwana\u0304 Enoke, Metuzala wa\u0304lele myaka 969!"}, {"text_idx": "#000012", "text": "Pa\u0304fwile Enoke, bantu ba\u0304ikele babi kupita. Bible unena\u2019mba \u2018mifwatakanyo yabo yonso ya\u0304di enka imbi,\u2019 ne kadi\u2019mba \u2018ntanda ya\u0304yudile bukalabale.\u2019"}, {"text_idx": "#000013", "text": "Lelo uyukile mwanda waka kwa\u0304di kavutakanya kakatampe pano pa ntanda mu mene mafuku\u2019a? Mwanda Satana wa\u0304ingidije miswelo mikwabo ya kutonona bantu balonge bubi. Tukabandaula\u2019yo mu ma\u0304nga ilonda\u2019ko."}, {"text_idx": "#000020", "text": "Mu Dishinda Wenda ku Damakasa"}]